Selv om slagteriarbejderne i Sæby er rystede over massefyringerne, bliver der ingen strejke.

Torsdag klokken 16 kom den nyhed, som slageriarbejderne i Sæby havde frygtet. 275 ansatte kan forvente i fyreseddel på Danish Crown i Sæby, fordi antallet af slagtesvin er i frit fald. Dagen derpå er slagteriarbejderne rystede efter en fyringsrunde, der betyder, at mere end hver tredje medarbejder må pakke sine ting i Sæby. - De (medarbejderne, red) er lidt i chok. Nu skal de lige have lov at falde ned, og så tror jeg, at de afventer, hvad der kommer ud af forhandlingerne de næste tre uger, siger Jens Hansen, der er fællestillidsmand på Danish Crown i Sæby. Torsdag var det store spørgsmål, om hele det nordjyske slagteri ville strejke fredag. Men det kommer ikke til at ske, fastslår tillidsmanden, der fortæller, at der er flere informationsmøder på slageriet i dag. - Det, der sker i dag, er, at medarbejderne bliver informeret om den beslutning, som Danish Crown har taget, siger Jens Hansen. Vil redde kollegaer Han starter nu tre ugers intense forhandlinger for at redde så mange stillinger som muligt. - Mit håb er, at vi kan få reduceret antallet (af fyringer, red.) så meget som muligt, så færre af mine kollegaer mister deres arbejde, siger tillidsmanden. Slageriet i Sæby er en af området største arbejdspladser, så en massefyring vil ramme hele området benhårdt. - 275 er rigtig mange mennesker som rammes, og det er rigtig mange arbejdspladser i vores område, vi mister. Det er et kæmpe slag for hele regionen, men det er allerværst for de mennesker, som mister deres arbejde, sagde Birgit S. Hansen (S), der er borgmester i Frederikshavn Kommune, til TV2 Nord torsdag aften.